ROZHODNUTIE KOMISIE
z 22. júla 2005,
ktorým sa udeľujú výnimky určitým členským štátom v oblasti tvorby štatistiky za referenčné roky 2003, 2004 a 2005 podľa nariadenia Komisie (ES) č. 753/2004
[oznámené pod číslom K(2005) 2773]
(Iba nemecký, anglický, estónsky, francúzsky, grécky, maďarský, taliansky, litovský, lotyšský, maltský, holandský a švédsky text je autentický)
(Text s významom pre EHP)
(2005/686/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Komisie (ES) č. 753/2004 z 22. apríla 2004, ktorým sa vykonáva rozhodnutie Európskeho parlamentu a Rady č. 1608/2003/ES o štatistike vedy a techniky (1), a najmä na časti 1 a 2 jeho prílohy,
keďže:
(1)
Nariadenie (ES) č. 753/2004 obsahuje referenčný rámec spoločných noriem, definícií a klasifikácií na tvorbu štatistiky Spoločenstva o vede a technike s cieľom získať od členských štátov kvalitné štatistické výsledky, ktoré sú v súlade s týmito normami, definíciami a klasifikáciami.
(2)
Časť 1 bod 3 prílohy k nariadeniu (ES) č. 753/2004 stanovuje, že ak národné štatistické systémy vyžadujú väčšie úpravy, Komisia môže udeliť výnimky členským štátom v oblasti tvorby štatistiky výskumu a vývoja za prvý referenčný rok 2003. Vo veľmi výnimočných prípadoch sa toto obdobie, na ktoré platí výnimka, môže predĺžiť pri regionálnych členeniach niektorých ukazovateľov.
(3)
Časť 2 bod 3 prílohy k nariadeniu (ES) č. 753/2004 stanovuje, že pokiaľ národné štatistické systémy vyžadujú väčšie úpravy, Komisia môže udeliť výnimky členským štátom v oblasti tvorby štatistiky vládnych rozpočtových prostriedkov alebo výdavkov na výskum a vývoj (GBAORD) za prvý referenčný rok 2004.
(4)
O takéto výnimky požiadali príslušné orgány Belgicka, Estónska, Grécka, Francúzska, Írska, Talianska, Lotyšska, Litvy, Luxemburska, Maďarska, Malty, Holandska, Rakúska, Švédska a Spojeného kráľovstva.
(5)
Podľa informácií, ktoré dostala Komisia (Eurostat), dôvodom žiadostí príslušných členských štátov je potreba realizácie významných zmien v ich štatistickom systéme.
(6)
Požadované výnimky by sa preto mali udeliť,
PRIJALA TOTO ROZHODNUTIE:
Článok 1
Výnimky stanovené v prílohe k tomuto rozhodnutiu sa udeľujú Belgicku, Estónsku, Grécku, Francúzsku, Írsku, Taliansku, Lotyšsku, Litve, Luxembursku, Maďarsku, Malte, Holandsku, Rakúsku, Švédsku a Spojenému kráľovstvu.
Článok 2
Toto rozhodnutie je určené Belgickému kráľovstvu, Estónskej republike, Helénskej republike, Francúzskej republike, Írsku, Talianskej republike, Lotyšskej republike, Litovskej republike, Luxemburskému veľkovojvodstvu, Maďarskej republike, Maltskej republike, Holandskému kráľovstvu, Rakúskej republike, Švédskemu kráľovstvu a Spojenému kráľovstvu Veľkej Británie a Severného Írska.
V Bruseli 22. júla 2005